ང་ལ་མཚོན་ནས་བཤད་ན་རང་ལོ་བཅུ་གཅིག་སྟེང་ནས་རབ་ཏུ་བྱུང་བ་ཡིན།འཁོར་བའི་ལོངས་སྤྱོད་ལ་ཞེན་པ་ལོག་ནས་དམ་པའི་ལྷ་ཆོས་སུ་ཞུགས་པ་ཡིན་ཟེར་ན་ཧ་ཅང་འཐད་དྲགས་པ་ཞིག་རེད་དེ།སྐབས་དེར་འཁོར་བ་ཟེར་བའི་ཐ་སྙད་ཙམ་ཡང་མི་ཤེས་ལ་ཐོས་ཀྱང་མ་མྱོང་།ཡིན་ན་ཡང་སྐྱེ་བ་སྔོན་མའི་ཚོགས་བསགས་དང་སྨོན་ལམ་རྣམ་དག་གི་ས་བོན་སྨིན་སོང་བ་ཡིན་པས།ད་ལྟའི་སྐྱེ་བ་འདི་ལ་རབ་བྱུང་བ་ཞིག་གི་རྟེན་དང་དེས་མིང་ཐོབ་སོང་བ་འདྲ་བོ་རེད།ང་རང་ཧ་ཅང་དགའ་ཡོད།ནང་བ་སངས་རྒྱས་པའི་བསྟན་པ་དར་ས་ཞིག་དང་ལྷག་པར་ནང་བའི་གྲུབ་མཐའ་སྨྲ་བ་བོ་ཞིག་ཏུ་གྱུར་ཟིན་པ་དངོས་གནས་དགའ་བོ་ཡོད།བྱིས་པ་ཡིན་དུས་གྲྭ་བ་བྱེད་དགོས་པར་མ་ཟད་ཚེ་རབས་མང་བོ་ཞིག་ལ་གྲྭ་བ་བྱེད་དགོས་ཞེས་རང་སེམས་སུ་དམ་ཚིག་འདྲ་བོ་དཔར་མྱོང་།གང་ལྟར་བྱིས་པའི་སེམས་ཟེར་ནའང་བསམ་བློ་ཡག་པོ་ཞིག་རེད།ཡུན་གྱིས་ནར་སོན་པའི་གོ་རིམ་ཁྲོད་ནས་མིིའི་རང་ཚུགས་ཕྱིར་སྟོན་མགོ་བརྩམ་སོང་།